Norges Handelshøyskoles studentforening

Norges Handelshøyskoles Studentforening (NHHS) ble stiftet 16. september 1936, og er studentforeningen ved Norges handelshøyskole.

 Historie 
Få dager etter opprettelsen av NHH i september 1936 samlet studentene seg for etableringen av NHHs Studentutvalg. Første oppgave var å lede den andre studentsamlingen 16. september, der Norges Handelshøyskoles Studentforening ble konstituert og foreningsstyre valgt. Leif K. Haugan ble valgt til å lede Studentutvalget, mens Odd Viig ble den første leder av hele foreningen. 

De første årene jobbet foreningen for saker som bedre lesesalsforhold, studentvelferd og fagpolitikk, men ettersom studentmassen stadig vokste og høyskolen flyttet til sine nåværende lokaler i Breiviken utenfor Bergen, økte aktiviteten.

 Æresbevisninger 
Under juleballet i 1940 ble studentforeningens to æresbevisninger innstiftet: Æresmedlemskap i NHHS og De Niidkiære Kremmeres Orden. Førstnevnte for dem som hadde gjort en særlig innsats for høyskolen eller NHHS, den andre forbeholdt kun medlemmer av studentforeningen. Statsråd Lehmkuhl og NHHs første rektor Ingvar Wedervang ble de første æresmedlemmene. På 70-tallet forsvant begge utmerkningenen. De ble relansert på 2000-tallet.

 NHH Aid 
NHH Aid er et underutvalg i NHHS og den humanitære organisasjonen til studentene ved Norges Handelshøyskole.  

På 1970-tallet startet studentene ved Norges Handelshøyskole arrangementet Internaften, som blant annet inneholdt en auksjon til inntekt for utdanning i fattige land. Dette ble senere utvidet med en innsamlingaksjon, kalt NHH-aksjonen. Etter hvert som innsamlingsaksjonen vokste ble det etablert et underutvalg i 2003. Frem til da hadde innsamlede midler fra år til år gått til forskjellige bistandsorganisasjoner og studentene gikk over til å engasjere seg i mer langsiktige prosjekter. 

I samarbeid med UNICEF Norge ble det inngått en avtale om bygging av en barneskole i Derconoque i Eritrea. Skolen ble fullfinansiert av NHH Aid og i september 2006 stod skolen ferdig. Etter at skolen var ferdig oppført fortsatte NHH Aid å støtte lokalsamfunnet i Derconoque gjennom å bygge nye brønner og å gi lærerne bedre utdanning. I 2007 engasjerte NHH Aid seg i UNICEF Norges prosjekt "Schools For Africa" i Malawi. 

I 2008 ga organisasjonen ut en kalender for året 2009, der kvinnelige studenter fra studentforeningens underutvalg var avbildet. Flere av skolens kjellergrupper, blant andre Direksjonsmusikken og Sangria bidrar med julesanger til egen albumutgivelse. I tillegg bidrar Næringslivsutvalget med en egenskrevet julesang.

 NHHS i dag 
Alle som er fast student ved Norges handelshøyskole er medlem av Norges handelshøyskoles studentforening. NHHS har 25 underutvalg og en mengde interessegrupper som studentene kan delta aktivt i eller merke godene fra, deriblant Skipsfarts- og Transportgruppen, Amnesty, it, avis, Navigatørene, grafisk senter, tv, foto, ulike kor og orkester, dansegruppe og idrettslag innen blant annet ultimate, volleyball, fotball, håndball, lacrosse, motbakkeløping, dansegruppen Extravadance og gründerorganisasjonen Start NHH.

Nye studenter møter NHHS første dag, via Førstekullsuken som arrangeres av Kjernestyret og Fadderkomiteen. I en uke blir de nye studentene introdusert for studentlivet. Gjennom høsten avholdes spektakulære og tradisjonsrike arrangementer som Standsaften, U-fagsaften, Internaften og Valgsshow, mens studentene på våren blir kjent med store arrangement i NHHS sin regi som UKEN og NHH Symposiet, som begge avholdes annenhvert år. Studentlekene Bergen Challenge avholdes om høsten annenhvert år.

Studentforeningen står for markedsføringen av studentene mot næringslivet i inn- og utland. Næringslivsutvalget er bindeleddet mellom studentene ved NHH og næringslivet.

Den daglige driften av NHHS ledes av Kjernestyret som består av åtte studenter som velges hver høst. Kjernestyret har ansvaret for den daglige ledelsen av studentforeningen, prosjekter, arrangementer og investeringer.

Økonomiformidlingen er en undergruppe ved NHHS som tilbyr gratis økonomisk rådgivning til privatpersoner. Gruppen ble opprettet i 2012 og består utelukkende av studenter fra Norges Handelshøyskole (NHH). Alle rådgiverens har minst to år med økonomisk utdannelse.

 Tidligere aktive medlemmer av NHHS 
 Anders Hoff (underholdning)
 Amund Djuve (media)
 Finn Jebsen (næringsliv)
Birgit Helene Jevnaker (forskning og undervisning)
 Hans Geelmuyden (næringsliv)
 Helge Lund (næringsliv)
 Idar Kreutzer (næringsliv)
 Leif Frode Onarheim (næringsliv og politikk)
 Knut Arild Hareide (politikk)
 Knut Vollebæk (politikk)
 Kristin Clemet (politikk)
 Kristin Krohn Devold (politikk)
 Torstein Dahle (politikk)
 Øyvind Rafto (underholdning)

Referanser

 Eksterne lenker 


Kategori:Studentforeninger ved Norges Handelshøyskole
Kategori:Organisasjoner etablert i 1936
Kategori:Studentliv på NHH